Resolució 83/2018, de 25 d'abril
Còpia d'informes o constància de la seva inexistència.
La puntualització expressa que demana la persona reclamant, de què no existeixen uns informes que al seu entendre haurien d'existir, és també informació pública, la sol·licitud de la qual es pot considerar inclosa a la de la còpia dels informes, i la seva eventual rellevància als efectes de l'exercici del dret de defensa reforça poderosament el seu dret a obtenir-la.
Reclamació contra silenci.Declaració d'inexistència de la informació.
Número d'expedient de la Reclamació: 14/2018
Els antecedents posen de manifest que la persona reclamant va sol·licitar, al presentar-la el 22 de gener de 2018, que la seva Reclamació fos tramitada seguint el procediment de mediació establert pels apartats 4 a 6 de l'article 42 LTAIPBG.
Aquest precepte disposa que l'Administració reclamada no es pot oposar al procediment de mediació demanat per les parts.
En un escrit de 20 d'abril de 2018 la persona reclamant ha desistit de la seva sol·licitud del procediment de mediació, tot indicant que ho fa a causa de la manca de col·laboració municipal amb aquest procediment.
Certament, l'Ajuntament ha mostrat molt poca predisposició per facilitar la tramitació d'aquest procediment, fins al punt que a hores d'ara encara no ha aportat l'informe que l'article 33 RGAIP li obliga a emetre en quinze dies i que li va ser demanat fa més de tres mesos.
De la mateixa manera que la persona reclamant té dret a optar pel procediment de mediació, opció que és vinculant per a l'Administració reclamada, també pot renunciar-hi en qualsevol moment (així ho preveu expressament l'article 36.a RGAIP), i en aquest cas la Reclamació prosseguirà seguint el procediment ordinari que acaba amb una resolució de la GAIP.
Per tant, vist que, segons indica l'antecedent 11, la persona reclamant manifesta expressament la seva voluntat de desistir del procediment de mediació, cal finalitzar la tramitació de la Reclamació mitjançant una resolució del ple de la GAIP.
Cal subratllar que aquesta resolució s'emet havent vençut el termini màxim establert legalment per a la resolució de les reclamacions davant la GAIP (dos mesos, segons l'article 42.9 LTAIPBG, que s'amplien en un mes més si, com passa en aquest cas, s'ha seguit el procediment de mediació, segons l'article 42.6 LTAIPBG); cal tenir en compte, però, que aquest fet és degut a la suspensió de la convocatòria de la primera sessió de mediació, acordada per la GAIP a petició de la mateixa persona reclamant i de conformitat amb l'Administració reclamada).
Segons el relat dels antecedents, la persona reclamant ha tingut accés, en el marc d'aquest procediment de Reclamació, a bona part de la informació sol·licitada: a l'expedient complet del Ple municipal de Moià de 20 de desembre de 2017 i a una certificació dels seus acords.
No cal, per tant, que la GAIP es pronunciï sobre el dret de la persona reclamant a accedir-hi.
Del total d'informació sol·licitada, l'única que encara estaria pendent de poder-hi accedir és la relativa als informes de motivació dels tècnics corresponents de Recursos Humans i de Secretaria i Intervenció sobre la modificació del catàleg de llocs de treball inclosa als pressupostos municipals sotmesos per a la seva aprovació inicial al Ple municipal indicat al paràgraf anterior.
La persona reclamant reitera a bastament al llarg del procediment de reclamació que vol tenir còpia d'aquests informes o, de no existir, que l'Ajuntament així li indiqui expressament, ja que considera que aquesta és una informació que li cal per emprendre accions judicials.
Des del punt de vista del seu objecte, els eventuals informes interns de l'Ajuntament sobre motivació de canvis en el catàleg de llocs de treball, als efectes de la seva tramitació davant del Ple de l'Ajuntament, són sens dubte informació pública i, malgrat ser interns, tenen indiscutible rellevància i interès públic, de manera que no els seria aplicable la causa d'inadmissibilitat de l'article 29.1.a LTAIPBG.
En tant que constitutius d'informació pública, poden ser objecte del dret d'accés garantit a qualsevol persona per l'article 18.1 LTAIPBG.
Aquest dret només podria cedir o ser modulat si s'acredita la concurrència de límits legals que hagin de prevaldre damunt del dret d'accés; en aquest cas l'Ajuntament no al·lega la concurrència de límits legals a l'accés i si bé hi pot concórrer el relatiu a la presència de dades personals, en cap cas es tracta de dades especialment protegides i s'ha d'entendre que prevaldria el dret d'accés de la persona reclamant, atesa la seva condició de representant dels interessos col·lectius dels empleats municipals afectats.
En conclusió, cal declarar el dret de la persona reclamant a la informació sol·licitada i la corresponent obligació municipal de lliurar-li-la.
A la vista dels antecedents, cal insistir que aquest dret comprèn tant l'accés als informes sol·licitats, si existeixen, com a una manifestació expressa de l'Ajuntament que indiqui que no existeixen si és aquest el cas.
Si bé el que demana inicialment la persona reclamant és únicament còpia d'aquests informes (els tècnics del Servei de Recursos Humans i els Jurídics o/i Econòmics de Secretaria i Intervenció), un cop ha pogut constatar la seva manca, demana a l'Ajuntament que li reconegui per escrit aquest fet, i argumenta que li cal per emprendre accions judicials.
És a dir, per exercir el seu dret de defensa, emparat per l'article 24 de la Constitució.
La puntualització expressa que demana la persona reclamant, del fet que no existeixen uns informes que al seu entendre haurien d'existir, és també informació pública, la sol·licitud de la qual es pot considerar inclosa a la de la còpia dels informes, i la seva eventual rellevància als efectes de l'exercici del dret de defensa reforça poderosament el seu dret a obtenir-la.
Per tant, l'Ajuntament de Moià ha de lliurar a la persona reclamant còpia dels informes tècnics i de la Secretaria i Intervenció que motiven els canvis en el catàleg de personal sotmesos al Ple municipal del 20 de desembre de 2017 (i si té aquesta condició la diligència al peu de la proposta a la corresponent comissió informativa, a què es refereix l'antecedent 9, cal que li faciliti còpia d'aquesta diligència), tot indicant-li que les còpies lliurades constitueixen els únics informes de motivació sol·licitats confeccionats per l'Ajuntament; i si l'Ajuntament no n'ha confeccionat cap, cal que ho indiqui per escrit a la persona reclamant.
Sobre la base dels antecedents i fonaments jurídics exposats, el Ple de la GAIP, en la sessió de 25 d'abril de 2018, resol per unanimitat: